  Виталий Пронин Выль кенъёслэн марафонзы шулдыр ортчизЕгитъёслэсь нуналзэс Ижкар пусйиз 30-тӥ инвожое. Та нуналэ трос пӧртэм площадкаос ужазы: соос возьматӥзы, маин тунсыкъясько туала егитъёс, кытчы соос пырисько но маин ушъяськыны быгато.Ижысь паркъёсын шулдыр крезьгур кылӥськиз кӧснуналысен: Горький нимо садын ортчиз «Gorkyfest» фестиваль, нош зоологической садын калыкез шулдыртӥз «Фавориты луны» группа.Крезьгур ӧз кысы арнянуналэ но. Егитъёслэн нуналэнызы тупаз Кызьпу арамаын радъям IndieLove крезьгуро пикник, соин йылпумъяськиз «Открытый город» фестиваль. Радъясьёс та ужрадэз пикник амалэн лэсьтыны малпаллям - котькудӥз быгатэ вал сьӧраз кутыны шобретъёс, шунды шорын кылльыны, шутэтскыны, сиыны-юыны кырӟанъёс улсын. Фестивальын шудӥзы Ижысь инди-рок группаос, соос пӧлын - тодмо удмурт «Silent Woo Goore» но.Крезьгур кылзэм сяна, егитъёс спорт удысэн но тунсыкъяськемзэс возьматӥзы: ӵошен зарядка лэсьтӥзы, вожвылъяськизы баскетболъя турнирын, пляжын волейболэн шудӥзы, пыриськизы «Таза луыны - туала» конкурсэ.Выль кенъёс 4-тӥ ини «Марафон невест» ужрадэ люкаськизы. Таяз аре соос футбол шудӥзы, ӵошатскизы, кин ӝоггес бызьылэ. Юг-тӧдьы дэремъёсын нылмуртъёс котьку чебер мунёос кадь адӟисько, нош та радэ мунёос «улӟизы», чупрес луэменызы учкисьёслы капчи мылкыд кузьмазы.Кибашлы егитъёс но быгатэмлыкъёссэс усьтыны быгатӥзы. Шор карлудын мастер-классъёсын кин маин выриз: татын вал суредаськисьёс, бисерен вырисьёс, вуриськисьёс. Тае адӟыса, ӟурыны яратӥсьёс чалмизы, дыр: туала егитъёс но киужен вырыны быгато ик вылэм.Егитъёслэн нуналазы мыло-кыдо пыриськем егитъёс возьматӥзы: соослэн улонзы, куӵо шобрет выллем, тунсыко но чебер шортъёслэсь куэмын. Улонамы уго маиз гинэ ӧвӧл - котькуд нунал усьтыны луэ мар ке тунсыкозэ, чеберзэ, мылкыдэз бурдъясьсэ, калыклы пайда вайисьсэ - та выллем ужрадъёс сое шедьтыны юртто.Анастасия ШумиловаТуспуктэмез: udmfoto.ru Теги: Егитъёс Егитъёслэннуналзы Ижкар  